Galama, glasno sviranje i pjevanje najstrože su zabranjeni. Korištenje čajne kuhinje za partijanje, a ne za kuhanje još je teži “grijeh”. Osim tih regula koje su, barem na papiru, u studentskim domovima oduvijek vladale, novi pravilnik o domskom redu i uvjetima boravka u njima donosi vijest koja je među studentima dočekana uz podsmijeh. U pravilniku koji je nedavno donio Studentski centar, naime, studentima se zabranjuje držanje i upotreba trošila električne energije u sobama, što osim kuhala ili grijalica uključuje i – televizor.

– Svaki je građanin, pa tako i studenti u domovima, dužan plaćati TV pretplatu. Studentski centar jednostavno ne može preuzeti obvezu plaćanja pretplate za svakoga studenta koji posjeduje televizor. S druge strane, posjedovanje i korištenje televizora ili kuhala dovodi do nepotrebnoga povećanja potrošnje električne energije – objašnjava Ružica Rajšić, pomoćnica ravnatelja SC-a.

No sankcija za posjedovanje televizora, barem što se Studentskoga centra tiče, nema. Uobičajena kontrola po sobama i dalje će se provoditi, ali ponajviše zbog tzv. ilegalaca koji žive u domovima. Ako se kod nekog studenta pronađe televizor, SC ga neće kazniti. Međutim, ako nekoga “ulovi” kontrolor HRT-a, kazne za neplaćanje pristojbi udarit će po džepu studenta osobno, a ne SC, kako je to dosad bila praksa.

Pogledajte i galeriju 5 zelenih oaza u Zagrebu za bijeg od svakodnevnice: